
P R O J E K T V E N D I M
Nr. ______, datë _____, ______, 2026


PËR MENAXHIMIN E MBETJEVE TË PAJISJEVE ELEKTRIKE DHE ELEKTRONIKE[footnoteRef:1] [1:  Ky vendim transpozon plotësisht Direktivën e Parlamentit dhe Këshillit 2012/19, datë 4 korrik 2012 mbi mbetjet e pajisjeve elektrike dhe elektronike (WEEE) e rishikuar (OJ L 197 24.7.2012, p. 38);
Direktivën e Parlamentit dhe të Këshillit 2011/65, datë 8 qershor 2011 mbi kufizimin e përdorimit të disa substancave të rrezikshme në pajisjet elektrike dhe elektronike e rishikuar (OJ L 174/88, 01.07.2011, p.88).
] 

Në mbështetje të nenit 100 të Kushtetutës, të nenit 54 të ligjit nr. 57/2025 “Për menaxhimin e integruar të mbetjeve”, me propozimin e ministrit përgjegjës për mjedisin, Këshilli i Ministrave,
VENDOSI:

[bookmark: KREU_I]KREU I
[bookmark: DISPOZITA_TË_PËRGJITHSHME]DISPOZITA TË PËRGJITHSHME

Neni 1
Qëllimi
1. Qëllimi i këtij vendimi është mbrojtja, ruajtja dhe përmirësimi i cilësisë së mjedisit dhe mbrojtja e shëndetit të njeriut, përmes:
a) minimizimit të ndikimeve negative nga mbetjet e pajisjeve elektrike dhe elektronike (MPEE);
b) kufizimit të përdorimit të substancave të rrezikshme në pajisjet elektrike dhe elektronike (PEE), me qëllim lehtësimin e ripërdorimit, trajtimit, riciklimit dhe rikuperimit të mbetjeve të tyre;
c) promovimit të përdorimit eficient të burimeve dhe ekonomisë qarkulluese;
ç) sigurimit të trajtimit, rikuperimit dhe asgjësimit të sigurt mjedisor të MPEE-ve.

2. Ky vendim synon:
a) të parandalojë gjenerimin e mbetjeve nga pajisjet elektrike dhe elektronike;
b) të nxisë ripërdorimin, përgatitjen për ripërdorim, riciklimin dhe forma të tjera të rikuperimit të MPEE-ve;
c) të përmirësojë performancën mjedisore të operatorëve ekonomikë të përfshirë në ciklin e jetës së pajisjeve elektrike dhe elektronike, përfshirë prodhuesit, importuesit, distributorët, trajtuesit dhe përdoruesit;
ç) të sigurojë grumbullimin e diferencuar të MPEE-ve dhe funksionimin e sistemeve të përgjegjësisë së zgjeruar të prodhuesit;
d) të vendosë kërkesa për kufizimin e përdorimit të substancave të rrezikshme në pajisjet elektrike dhe elektronike;
dh) të përcaktojë objektiva të detyrueshëm të grumbullimit, rikuperimit dhe riciklimit;
e) të sigurojë monitorimin, raportimin dhe kontrollin e zbatimit të këtij vendimi;
ë) të përafrojë legjislacionin kombëtar me Direktivën 2012/19/BE për MPEE-të dhe Direktivën 2011/65/BE për kufizimin e përdorimit të substancave të rrezikshme në pajisjet elektrike dhe elektronike (RoHS).

Neni 2
[bookmark: FUSHA_E_ZBATIMIT]Fusha e zbatimit
1. Ky vendim zbatohet për të gjitha pajisjet elektrike dhe elektronike që vendosen në treg në territorin e Republikës së Shqipërisë dhe për mbetjet e tyre, sipas kategorive të përcaktuara në Aneksin I dhe listës indikative të pajisjeve sipas kategorive në Aneksin II.
2. Ky vendim zbatohet pa prekur kërkesat e legjislacionit në fuqi për sigurinë dhe shëndetin, kimikatet, si dhe legjislacionin specifik mbi menaxhimin e mbetjeve ose projektimin e produkteve.

3. Përjashtohen nga fusha e zbatimit:
a) pajisjet ushtarake që lidhen me mbrojtjen e interesave kryesore të sigurisë së shtetit, armët, municionet dhe materialet e luftës, përveç kur përdoren në sektorin civil ose tregtinë civile.
b) pajisjet që janë projektuar posaçërisht dhe instaluar si pjesë e një pajisjeje tjetër që është e përjashtuar ose nuk përfshihet në fushën e zbatimit të këtij vendimi, dhe që mund të funksionojnë vetëm si pjesë e asaj pajisjeje;
c) llambat me filament.

4. Përveç pajisjeve të përmendura në paragraf 3, ky vendim nuk zbatohet për:
a) pajisjet e projektuara për t’u dërguar në hapësirë;
b) mjetet industriale të mëdha dhe statike;
c)  instalimet fikse të mëdha, përveç pajisjeve që nuk janë pjesë e dizajnuar e këtyre instalimeve;
ç) mjetet e transportit të personave ose mallrave, me përjashtim të mjeteve elektrike me dy rrota që nuk janë subjekt i miratimit të tipit;
d) makineritë lëvizëse jashtë rrugës të vëna në dispozicion ekskluzivisht për përdorim profesional;
dh) pajisjet e projektuara posaçërisht vetëm për qëllime kërkimi dhe zhvillimi, të disponueshme vetëm në marrëdhënie B2B;
e) pajisjet mjekësore dhe pajisjet diagnostikuese in vitro, këto mund të jenë potencialisht infektive përpara përfundimit të ciklit të jetës, si dhe pajisjet mjekësore aktive të implantueshme.
ë) panelet fotovoltaike të destinuara për t’u përdorur në një sistem të projektuar, montuar dhe instaluar nga profesionistë për përdorim të përhershëm në një vendndodhje të përcaktuar, me qëllim prodhimin e energjisë nga drita diellore për aplikime publike, tregtare, industriale ose rezidenciale
5. Ky vendim zbatohet gjithashtu për MPEE-të që vijnë nga përdoruesit joshtëpiakë dhe për mbetje historike, duke përfshirë pajisjet që nuk kanë qenë pjesë e ciklit normal të grumbullimit të MPEE-ve.
6. Ky vendim zbatohet për të gjitha pajisjet që funksionojnë me energji elektrike ose fusha elektromagnetike, në përputhje me përkufizimin e pajisjeve elektrike dhe elektronike të përcaktuar në këtë vendim.

Neni 3
Përkufizime

[bookmark: _bookmark0]Për qëllime të këtij vendimi të gjithë termat e përcaktuar në nenin 4 të ligjit nr. 57/2025 “Për menaxhimin e integruar të mbetjeve”, dhe në nenin 3 të ligjit 74/2025 “Për përgjegjësinë e zgjeruar të prodhuesit” kanë të njëjtin kuptim, ndërsa termat e mëposhtëm kanë këto kuptime:

a. [bookmark: KREU_IV]“Heqje” nënkupton trajtimin manual, mekanik, kimik ose metalurgjik që rezulton në përfshirjen e substancave, përzierjeve ose komponentëve të rrezikshëm në një rrjedhë të identifikueshme ose në një pjesë të identifikueshme të rrjedhës gjatë procesit të trajtimit. Një substancë, përzierje ose komponent konsiderohet i identifikueshëm nëse mund të monitorohet për të verifikuar trajtimin e sigurt mjedisor.
b. “Instalim fiks në shkallë të gjerë” nënkupton një kombinim me përmasa të mëdha të disa llojeve pajisjesh dhe, sipas rastit, edhe pajisje të tjera, të cilat: 
· montohen, instalohen dhe çinstalohen nga profesionistë; 
· janë të destinuara të përdoren në mënyrë të përhershme si pjesë e një ndërtese ose strukture në një vendndodhje të paracaktuar dhe të dedikuar; dhe 
· mund të zëvendësohen vetëm nga pajisje të njëjta, të projektuara posaçërisht për atë qëllim. 
c. “Instrumente industriale monitorimi dhe kontrolli” nënkupton instrumentet e monitorimit dhe kontrollit të projektuara ekskluzivisht për përdorim industrial ose profesional.
ç. “Kabllo” nënkupton të gjitha kabllot me tension nominal më të ulët se 250 volt, të cilat shërbejnë si lidhje ose zgjatim për lidhjen e PEE-ve me prizën elektrike ose për lidhjen e dy apo më shumë PEE-ve me njëra-tjetrën.
d. “Makineri lëvizëse jo-rrugore” nënkupton makineri, të pajisura me burim energjie të integruar (në bord), funksionimi i të cilave kërkon ose lëvizshmëri, ose lëvizje të vazhdueshme apo gjysmë-të vazhdueshme ndërmjet një sërë vendndodhjesh fikse pune gjatë kohës që janë në operim. 
dh. “Marrëveshje financimi” nënkupton çdo marrëveshje huaje, qiraje, leasing-u ose shitjeje me pagesë të shtyrë që lidhet me pajisje elektrike dhe elektronike, pavarësisht nëse kushtet e saj ose të një marrëveshjeje ndihmëse parashikojnë ose jo transferimin e pronësisë së pajisjes.
e. “Material homogjen” nënkupton një material me përbërje të njëtrajtshme në të gjithë masën e tij ose një material të përbërë nga një kombinim materialesh që nuk mund të ndahen në materiale të ndryshme me veprime mekanike si çmontimi, prerja, copëtimi, bluarja ose proceset abrazive.
ë. “MPEE nga familjet” janë MPEE-të që rrjedhin nga familjet, si dhe MPEE-të që rrjedhin nga burime tregtare, industriale, institucionale apo burime të tjera, të cilat, për shkak të natyrës dhe sasisë së tyre, janë të ngjashme me MPEE-të që rrjedhin nga familjet. MPEE-të që ka të ngjarë të përdoren si nga familjet ashtu edhe nga përdoruesit joshtëpiakë konsiderohen në çdo rast MPEE nga familjet.
f. “Objektivat e grumbullimit dhe rikuperimit” – përqindjet minimale të grumbullimit, riciklimit dhe rikuperimit të mbetjeve të pajisjeve elektrike dhe elektronike sipas kategorive të pajisjeve;
g. “Pajisje elektrike dhe elektronike (PEE)” janë pajisjet që funksionojnë me rrymë elektrike ose fusha elektromagnetike, si dhe pajisjet për prodhimin, transferimin dhe matjen e këtyre rrymave dhe fushave, të projektuara për përdorim me tension jo më të lartë se 1000 volt për rrymën alternative dhe 1500 volt për rrymën direkte
gj. “Pajisje industriale të mëdha të palëvizshme” nënkupton një montim me përmasa të mëdha të makinerive, pajisjeve dhe/ose komponentëve, që funksionojnë së bashku për një aplikim specifik, të instaluara dhe ç’instaluara në mënyrë të përhershme nga profesionistë në një vend të caktuar, si dhe të përdorura dhe të mirëmbajtura nga profesionistë në një impiant industrial prodhimi ose në një impiant kërkimi dhe zhvillimi;
h. “Pajisje të mëdha” – pajisjet që, për shkak të përmasave ose peshës, nuk mund të transportohen lehtësisht nga një person i vetëm;
i. “Pajisje të vogla” – pajisjet me dimension të jashtëm jo më të madh se 50 cm;
j. “Pikat e grumbullimit” – vendet ku përdoruesit mund të dorëzojnë mbetjet e pajisjeve elektrike dhe elektronike pa pagesë, në mënyrë të lehtë dhe të arritshme;
k. “Pajisje mjekësore” nënkupton pajisjen mjekësore sipas përcaktimit në legjislacionin në fuqi për pajisjet mjekësore.
l. “Pajisje mjekësore diagnostikuese in vitro” nënkupton pajisjen diagnostikuese in vitro sipas legjislacionit në fuqi për pajisjet mjekësore.
ll.“Pajisje mjekësore aktive të implantueshme” nënkupton pajisjen mjekësore aktive të implantueshme sipas legjislacionit në fuqi për pajisjet mjekësore.
m. “Përdorues jo-shtëpiak” – çdo person fizik ose juridik që përdor pajisje elektrike dhe elektronike në kuadër të një veprimtarie ekonomike ose profesionale;
n. “Përfaqësues i autorizuar” – çdo person fizik ose juridik i vendosur në territorin e Republikës së Shqipërisë, i caktuar me mandat nga një prodhues i vendosur jashtë territorit të Republikës së Shqipërisë, për të përmbushur në emër të tij detyrimet që rrjedhin nga ky vendim;
nj.“Përgjegjësia e zgjeruar e prodhuesit” – detyrimi i prodhuesit për të mbuluar organizimin dhe kostot e menaxhimit të mbetjeve të pajisjeve elektrike dhe elektronike gjatë gjithë ciklit të jetës së tyre, duke përfshirë grumbullimin, transportin, trajtimin, riciklimin dhe rikuperimin;
o. “Pjesë këmbimi” nënkupton një pjesë të veçantë të PEE-së që mund të zëvendësojë një pjesë të saj. Funksionaliteti i PEE-së rikthehet ose përmirësohet kur ajo pjesë zëvendësohet.
p. “Prodhues” – çdo person fizik ose juridik që, pavarësisht nga teknika e shitjes, përfshirë shitjen në distancë ndërkufitare, prodhon dhe vendos në treg pajisje elektrike dhe elektronike nën emrin ose markën e vet, importon ose vendos në treg pajisje elektrike dhe elektronike në territorin e Republikës së Shqipërisë;
q. “Regjistrimi i prodhuesve” – procedura administrative për regjistrimin e prodhuesve në regjistrin përkatës;
r. “Skemë kolektive” – organizatë e krijuar nga prodhuesit për të përmbushur në mënyrë të përbashkët detyrimet që rrjedhin nga përgjegjësia e zgjeruar e prodhuesit;
ar. “Skemë individuale” – sistem i menaxhuar nga një prodhues për përmbushjen e detyrimeve të tij në kuadër të përgjegjësisë së zgjeruar të prodhuesit, duke përfshirë grumbullimin, transportin, trajtimin dhe riciklimin e mbetjeve të pajisjeve elektrike dhe elektronike.
a. “Sistemi i grumbullimit” – struktura organizative dhe teknike që siguron mbledhjen e mbetjeve të pajisjeve elektrike dhe elektronike në përputhje me kërkesat e këtij vendimi;
b. “Shitje në distancë” – çdo furnizim i pajisjeve elektrike dhe elektronike përmes mjeteve të komunikimit në distancë, përfshirë shitjet online;

SEKSIONI I
MENAXHIMI I MBETJEVE TË PAJISJEVE ELEKTRIKE DHE ELEKTRONIKE (PEEE)
[bookmark: REGJISTRIMI_I_PRODHUESVE]KREU II
MASA PËR PARANDALIMIN E GJENERIMIT TË MPEE-ve DHE NXITJEN E PROJEKTIMIT TË QËNDRUESHËM TË PEE-ve

Neni 4
Projektimi i qëndrueshëm i pajisjeve elektrike dhe elektronike 
1. Prodhuesit e PEE-ve dhe prodhuesit e materialeve dhe komponentëve për PEE marrin masa gjatë projektimit dhe prodhimit të tyre për të lehtësuar çmontimin, para-trajtimin dhe rikuperimin, në veçanti ripërdorimin dhe riciklimin e PEE-ve, si dhe të materialeve dhe komponentëve të tyre.
2. Prodhuesit projektojnë PEE-të në mënyrë të tillë që karakteristikat e tyre apo proceset prodhuese të mos pengojnë ripërdorimin, përveçse kur këto karakteristika specifike apo procese prodhuese paraqesin përparësi të mëdha në lidhje me kërkesat për mbrojtjen e mjedisit dhe/ose sigurinë. 
3. Projektimi i produktit duhet të lehtësojë çmontimin, ripërdorimin dhe riciklimin e pajisjeve dhe të komponentëve të tyre, në përputhje me objektivat e rikuperimit dhe riciklimit të përcaktuara aneksin IV të këtij vendimi.

Neni 5
Regjistrimi i prodhuesve

Prodhuesit e pajisjeve elektrike dhe elektronike (PEE) regjistrohen në regjistrin e prodhuesve, në përputhje me legjislacionin për përgjegjësinë e zgjeruar të prodhuesit, përpara vendosjes së PEE-ve në tregun e Republikës së Shqipërisë.

[bookmark: ETIKETIMI_I_PRODUKTIT]Neni 6
Etiketimi i produktit
1. Prodhuesit që vendosin në treg PEE, me qëllim që të minimizojnë hedhjen e MPEE-ve në të njëjtin vend me mbetjet shtëpiake të përziera, për të lehtësuar grumbullimin e tyre të diferencuar, i etiketojnë ato me simbolin e përcaktuar në aneksin VIII.
2. Në rastin kur përmasat dhe funksionet e PEE-ve nuk mundësojnë etiketimin e tyre, etiketimi kryhet në gjuhën shqipe:
a) duke bashkëngjitur një etiketë ose tabelë shtesë me simbolin e përcaktuar në pikën 1;
b) duke printuar simbolin e përcaktuar në pikën 1, në të njëjtën kohë, mbi paketimin, udhëzuesin e shërbimit dhe në fletën e garancisë.
3. Etiketa e përcaktuar në shkronjat “a” dhe “b” të pikës 2 të këtij kreu, nuk duhet të zhubroset, paloset, përthyhet ose të rrudhoset dhe duhet të jetë e dukshme, e lexueshme dhe të mos shqitet.
4. Prodhuesi i PEE-ve në territorin e Republikës së Shqipërisë përjashtohet nga detyrimi për ta etiketuar PEE-në sërish, nëse PEE-të e importuara nga një shtet tjetër anëtar i BE-së janë etiketuar në përputhje me kërkesat e pikave 1, 2 dhe 3 të këtij kreu.
5. Prodhuesit i etiketojnë PEE-të e hedhura në treg dhe i identifikojnë duke vendosur një etiketë të dukshme, të lexueshme e të fortë mbi pajisje, e cila përmban emrin e personit, fizik ose juridik dhe numrin identifikues. 

[bookmark: KREU_VII][bookmark: GRUMBULLIMI_I_DIFERENCUAR]KREU III
PROCEDURAT DHE STANDARDET PËR GRUMBULLIMIN TRANSPORTIN DHE TRAJTIMIN E MPEE-ve

Neni 7
Grumbullimi i diferencuar

1. Njësitë e qeverisjes vendore, prodhuesit dhe shpërndarësit apo palë të treta që veprojnë në emër të tyre marrin masat e nevojshme për të minimizuar hedhjen e MPEE-ve si mbetje të përziera nga mbetjet e tjera bashkiake dhe për të siguruar një nivel të lartë grumbullimi të diferencuar të MPEE-ve. Përparësi e veçantë duhet t’i jepet grumbullimit të diferencuar të pajisjeve për shkëmbim temperature që përmbajnë substanca që dëmtojnë shtresën e ozonit dhe gaze serrë të fluorinuara, llambave fluoreshente që përmbajnë merkur, paneleve fotovoltaike dhe pajisjeve të vogla të kategorive 5 dhe 6 të Aneksit I të këtij vendimi.

2. Për MPEE-të që vijnë nga përdoruesit shtëpiakë, brenda një periudhe prej 3 (tre) vitesh nga hyrja në fuqi e këtij vendimi: 
a) [bookmark: KREU_VIII]Njësitë e Qeverisjes Vendore:
i. përcaktojnë dhe miratojnë pikat e grumbullimit të diferencuar të MPEE-ve, duke siguruar që ato të jenë lehtësisht të aksesueshme, të përshtatshme për grumbullimin e diferencuar të MPEE-ve dhe të shpërndara në mënyrë proporcionale me dendësinë e popullsisë;
ii. koordinojnë me prodhuesit dhe distributorët për pranimin dhe transportin e MPEE-ve;
iii. sigurojnë informimin e qytetarëve për vendet dhe mënyrën e grumbullimit.
iv. raportojnë te AKEM sh.a., mbi sasinë e mbetjeve të grumbulluara dhe aktivitetet e grumbullimit
b) Prodhuesit dhe distributorët:
i. Prodhuesit mund të krijojnë sisteme individuale ose kolektive për grumbullimin e MPEE-ve nga përdoruesit shtëpiakë, në përputhje me legjislacionin në fuqi për përgjegjësinë e zgjeruar të prodhuesit.
ii. Distributorët, gjatë furnizimit të një pajisjeje të re elektrike dhe elektronike, janë të detyruar të pranojnë pa pagesë nga përdoruesit shtëpiakë një MPEE ekuivalente, në raport një-me-një, me kusht që pajisja e përdorur të jetë e të njëjtit lloj dhe të ketë përmbushur të njëjtat funksione si pajisja e re e furnizuar.
iii. Distributorët me sipërfaqe shitjeje për pajisje elektrike dhe elektronike mbi 400 m² sigurojnë gjithashtu pranimin pa pagesë të MPEE-ve shumë të vogla nga përdoruesit shtëpiakë, pa detyrimin për blerjen dhe pa pagesë të një pajisjeje të re.”
3. Pavarësisht nga parashikimet e shkronjave “a” dhe “b” të pikës 2, prodhuesit ose palët e treta, sipas rastit, mund të krijojnë dhe të vënë në funksionim sisteme individuale dhe/ose kolektive për kthimin mbrapsht të MPEE-ve nga përdoruesit shtëpiakë, me kusht që këto sisteme të jenë në përputhje me objektivat e këtij vendimi dhe me kërkesat e mbledhjes së veçantë;
4. Prodhuesit mund të refuzojnë, në raste të justifikuara të marrin mbrapsht MPEE-të, që:
i. për shkak të ndotjes përbëjnë rrezik për shëndetin dhe sigurinë e personelit, në përputhje me standardet kombëtare dhe kërkesat për shëndetin e sigurinë në punë;
ii. u mungojnë pjesë kryesore;
iii. përmbajnë mbetje të ndryshme nga ato të MPEE-ve.
5. MPEE-të që refuzohen të merren mbrapsht trajtohen sipas klasifikimit përkatës të mbetjeve, në përputhje me ligjin nr 57/2025 “Për menaxhimin e integruar të mbetjeve”,dhe akteve nënligjore në zbatim të tij, si dhe trajtohen në impiante të licencuara për menaxhimin e tyre.
6. Për MPEE-të që vijnë nga përdoruesit joshtëpiakë, prodhuesit apo palë të treta që veprojnë në emër të tyre e kryejnë vetë grumbullimin, duke siguruar që ky grumbullim të realizohet në kushte që maksimizojnë ripërdorimin e pajisjeve të plota ose të pjesëve të tyre dhe, më pas, riciklimin e përbërësve.
7. Grumbullimi, transportimi dhe magazinimi i MPEE-ve të grumbulluara në mënyrë të diferencuar sipas pikave 1, 2 dhe 3 të këtij kreu, kryhen nga subjekte të pajisura me licencën përkatëse sipas legjislacionit mjedisor në fuqi dhe realizohen në mënyrë të tillë që të maksimizohet së pari përgatitja për ripërdorim dhe riciklimi i pjesëve dhe përbërësve të tyre.
8. Në pikat e grumbullimit të mbetjeve të pajisjeve elektrike dhe elektronike sigurohet, kur është e zbatueshme, ndarja e pajisjeve të përshtatshme për përgatitje për ripërdorim nga MPEE-të e tjera të grumbulluara veçmas, përpara transferimit të tyre për trajtim të mëtejshëm. Për këtë qëllim, mundësohet akses për subjektet e autorizuara që kryejnë përgatitjen për ripërdorim.
9. Grumbullimi i MPEE-ve realizohet në përputhje me kërkesat teknike për grumbullim të përcaktuar në Aneksin III të këtij vendimi.
10. Kuota minimale e detyrueshme e grumbullimit të MPEE-ve në nivel kombëtar përcaktohet në përputhje me nenin 12 të këtij vendimi.

Neni 8
[bookmark: TRAJTIMI,_RICIKLIMI_DHE_RIKUPERIMI]Trajtimi i pajisjeve elektrike dhe elektronike mbetje (MPEE)

1. Të gjitha MPEE-të e grumbulluara veçmas i nënshtrohen trajtimit në përputhje me këtë vendim dhe legjislacionin në fuqi.
2. Prodhuesit, ose nëpërmjet skemave kolektive të autorizuara, sigurojnë që MPEE-të të trajtohen në mënyrë të përshtatshme, në përputhje me kërkesat e këtij vendimi dhe legjislacionit në fuqi.
3. Trajtimi i MPEE-ve përfshin, si minimum, heqjen e të gjithë komponentëve, substancave dhe materialeve të rrezikshme, në përputhje me kërkesat teknike të përcaktuara në Aneksin VI dhe operacionet specifike në Aneksin VII të këtij vendimi.
4. Operacionet e trajtimit duhet të kryhen nga subjekte të autorizuara dhe të pajisura me lejet përkatëse mjedisore, duke garantuar që proceset të realizohen në mënyrë që të:
a) mbrojnë shëndetin e njeriut dhe mjedisin;
b) përmbushjen e kërkesave të përcaktuara në Aneksin VI dhe Aneksin VII;
c) rikuperimin, përgatitjen për ripërdorim dhe riciklimin e MPEE-ve dhe përbërësve të tyre;
d) minimizimin e mbetjeve që përfundojnë në depozitim përfundimtar.
5. Heqja e substancave dhe komponentëve të rrezikshëm duhet të kryhet përpara çdo procesi tjetër trajtimi, rikuperimi apo asgjësimi.
6. Subjektet që kryejnë trajtimin e MPEE-ve duhet të sigurojnë ndjekjen e gjurmueshmërisë së mbetjeve dhe të raportojnë periodikisht pranë autoritetit kompetent për sasinë, llojin dhe mënyrën e trajtimit të MPEE-ve, sipas modelit të aneksit IX. 
7. Ndalohet asgjësimi i mbetjeve të pajisjeve elektrike dhe elektronike (MPEE) të grumbulluara veçmas, përpara se ato të kenë kaluar proceset e trajtimit në përputhje me kërkesat e këtij vendimi.
8. Ndalohet përzierja e MPEE-ve të patrajtuara me mbetje të tjera, si dhe çdo veprim që pengon procesin e çmontimit, përgatitjes për ripërdorim, rikuperimit dhe riciklimit të tyre.
9. Trajtimi i MPEE-ve duhet të realizohet në përputhje me objektivat e përcaktuara në këtë vendim, duke garantuar përmbushjen e kërkesave për rikuperim dhe riciklim të përcaktuara në Aneksin III dhe IV. AKM inkurajon subjektet që kryejnë trajtimin e MPEE-ve të zbatojnë sisteme të certifikuara të menaxhimit mjedisor (p.sh., EMAS).
10. MPEE-të e depozituara në objektet e grumbullimit mund t'u dorëzohen prodhuesve, subjekteve që veprojnë në emër të tyre ose operatorëve të autorizuar për qëllime të përgatitjes për ripërdorim, trajtimit, rikuperimit ose riciklimit, në përputhje me legjislacionin në fuqi.




Neni 9
Transporti i MPEE të grumbulluara

1. Transporti i MPEE-ve duhet të kryhet në përputhje me legjislacionin në fuqi për mbetjet, si dhe me kërkesat për mbrojtjen e mjedisit dhe sigurinë gjatë transportit.
2. MPEE-të duhet të transportohen në mënyrë që të:
a) shmangin dëmtimin e tyre;
b) parandalojnë çlirimin e substancave të rrezikshme;
c) garantojnë ruajtjen e integritetit të komponentëve që mund të ripërdoren ose riciklohen.
ç) mundësojnë kushte optimale për përgatitjen për ripërdorim, riciklimin dhe rikuperimin e tyre.
3. Transporti i MPEE-ve kryhet vetëm nga subjekte të licencuara dhe të autorizuara, në përputhje me legjislacionin përkatës për transportin e mbetjeve.
4. Gjatë transportit, MPEE-të duhet të shoqërohen me dokumentacion të plotë që garanton gjurmueshmërinë e tyre në përputhje me aneks V të këtij vendimi, duke përfshirë informacion mbi:
a. origjinën e mbetjeve;
b. llojin dhe sasinë e tyre;
c. destinacionin përfundimtar;
d. operatorin përgjegjës për trajtimin.
5. Transporti i MPEE-ve të cilat përmbajnë substanca të rrezikshme duhet të kryhet në përputhje me kërkesat specifike të përcaktuara në legjislacionin përkatës për transportin e mallrave të rrezikshme.

6. Ndalohet transporti i MPEE-ve në mënyrë që:
a) të shkaktojë ndotje të mjedisit;
b) të pengojë proceset e mëtejshme të trajtimit dhe rikuperimit;
c) të mos respektojë kërkesat e gjurmueshmërisë dhe dokumentacionit.
7. MPEE-të që eksportohen jashtë Republikës së Shqipërisë për trajtim ose rikuperim, do të llogariten për realizimin e objektivave kombëtare të riciklimit ose rikuperimit vetëm nëse eksportuesi mund të sigurojë prova të dokumentuara se trajtimi në destinacion kryhet në kushte ekuivalente me ato të kërkuara nga ky vendim dhe nga Direktivë 2012/19/EU, duke përfshirë trajtim të sigurt, përgatitje për ripërdorim/riciklim, verifikim të përputhshmërisë së impiantit dhe dokumentacioni kontraktual/certifikata.
8. Autoritetet kompetente kanë të drejtë të kryejnë kontrolle gjatë transportit të MPEE-ve për të verifikuar përputhshmërinë me këtë vendim dhe legjislacionin në fuqi.


Neni 10
Eksporti i MPEE-ve të grumbulluara
Eksporti i MPEE-ve kryhet në përputhje me legjislacionin në fuqi për transportin dhe transferimin e mbetjeve, duke garantuar mbrojtjen e shëndetit të njeriut dhe të mjedisit.

KREU IV
OBJEKTIVAT E GRUMBULLIMIT, RIKUPERIMIT DHE RICIKLIMIT TË MPEE
Neni 11
Objektivat e grumbullimit

1. Në zbatim të parimit të përgjegjësisë së prodhuesit, sigurohet arritja çdo vit e një norme minimale të grumbullimit të mbetjeve të pajisjeve elektrike dhe elektronike (MPEE), sipas objektivave të përcaktuara në aneksin III.
2. Norma minimale e grumbullimit llogaritet, si përqindje e peshës mesatare të pajisjeve elektrike dhe elektronike të vendosura në treg gjatë tre viteve paraardhëse, sipas kategorive të pajisjeve elektrike dhe elektronike të përcaktuara në Aneksin I të këtij vendimi, në përputhje me metodologjinë e harmonizuar të raportimit të Eurostat dhe legjislacionin e Bashkimit Evropian.
3. Norma minimale vjetore e grumbullimit është:
a) jo më pak se 45 %, duke filluar nga viti i tretë pas hyrjes në fuqi të këtij vendimi;
b) jo më pak se 65 % e peshës mesatare të PEE-ve të vendosura në treg gjatë tre viteve paraardhëse, ose alternativisht 85 % e sasisë së MPEE-ve të gjeneruara në territorin e Republikës së Shqipërisë, duke filluar nga viti i shtatë pas hyrjes në fuqi të këtij vendimi.
4. 	Deri në arritjen e normës minimale të përcaktuar në pikën 3 të këtij neni, sigurohet një rritje graduale e sasisë së MPEE-ve të grumbulluara çdo vit.
5. Për qëllime të llogaritjes së normës së grumbullimit, prodhuesit, distributorët, operatorët e sistemeve të grumbullimit dhe subjektet e autorizuara për trajtimin e MPEE-ve raportojnë pranë Agjencisë Kombëtare të Mjedisit të dhëna të ndara për MPEE-të e grumbulluara, duke përfshirë të paktën informacion për:
a) MPEE-të e pranuara nga impiantet e grumbullimit dhe trajtimit (aneksi VII);
b) MPEE-të e pranuara nga distributorët;
c) MPEE-të e grumbulluara nga prodhuesit ose nga palë të treta që veprojnë në emër të tyre.
6. Agjencia Kombëtare e Mjedisit përpunon dhe konsolidon të dhënat e raportuara, nga prodhuesit, shpërndarësit, operatorët e sistemit të mbledhjes dhe impiantet e autorizuara të trajtimit, dhe llogarit normat vjetore të mbledhjes në përputhje me metodologjinë e harmonizuar të Eurostat-it, duke siguruar qëndrueshmëri dhe krahasueshmëri të të dhënave në nivel kombëtar.
4. Ministria përgjegjëse për mjedisin propozon vendosjen e objektivave të performancës më të larta të grumbullimit të MPEE-ve, në përputhje me zhvillimin e sistemeve të grumbullimit dhe kapaciteteve të trajtimit (aneksi III dhe IV).

Neni 12
Objektivat e rikuperimit
[bookmark: KREU_IX][bookmark: MONITORIMI_I_REZULTATEVE_DHE_RAPORTIMI]
1. Për çdo vit sigurohet arritja e një norme minimale të rikuperimit të mbetjeve të pajisjeve elektrike dhe elektronike (MPEE), në përputhje me kategoritë dhe afatet e përcaktuara në këtë vendim (aneksi IV).
2. Përqindjet minimale të rikuperimit, ripërdorimit dhe riciklimit të pjesëve përbërëse, materialeve dhe substancave të MPEE-ve përcaktohen sipas kategorive të PEE dhe MPEE-ve të parashikuara në Aneksin I, të këtij vendimi.
3. Për llogaritjen e objektivave përdoret pesha e MPEE-ve që hyjnë në impiantet e trajtimit dhe pesha e materialeve që dalin nga procesi i trajtimit, duke siguruar përputhshmëri me kërkesat teknike dhe objektivat minimale të rikuperimit të përcaktuara në Aneksin III, IV dhe V.

KREU V
PROCEDURAT PËR INFORMIMIN, RAPORTIMIN, MONITORIMIN DHE GJURMUESHMËRINË

Neni 13
Informimi i përdoruesve dhe trajtuesve

1. Prodhuesit dhe palët e treta që veprojnë në emër të tyre sigurojnë që përdoruesit e pajisjeve elektrike dhe elektronike (PEE), veçanërisht përdoruesit shtëpiakë, të informohen për:
a) detyrimin për të mos i hedhur MPEE-të si mbetje të pandara bashkiake dhe për t’i grumbulluar në mënyrë të diferencuar;
b) sistemet e kthimit dhe grumbullimit në dispozicion të tyre, duke përfshirë informacion mbi pikat e grumbullimit, pavarësisht nga operatori që i administron ato;
c) rolin e tyre në ripërdorimin, riciklimin dhe format e tjera të rikuperimit të MPEE-ve;
ç) efektet e mundshme në mjedis dhe shëndet nga substancat e rrezikshme që përmbajnë PEE-të;
d) kuptimin e simbolit për grumbullim të veçantë sipas Aneksit VIII të këtij vendimi. 
2. Prodhuesit, distributorët dhe autoritetet kompetente marrin masa për të nxitur pjesëmarrjen aktive të konsumatorëve në grumbullimin e MPEE-ve dhe për të lehtësuar proceset e ripërdorimit, trajtimit dhe rikuperimit. 
3. Prodhuesit sigurojnë që pajisjet e vendosura në treg të shënohen në mënyrë të përshtatshme me simbolin për grumbullim të veçantë, në përputhje me standardet e harmonizuara të Bashkimit Evropian, dhe kur është e nevojshme, ky simbol vendoset në ambalazh, udhëzime përdorimi ose garanci. 
4. Informacioni i parashikuar në këtë nen mund të jepet nëpërmjet udhëzimeve të përdorimit, pikave të shitjes, fushatave të ndërgjegjësimit publik, si dhe mjeteve elektronike dhe platformave online.
5. Prodhuesit dhe distributorët mund t’u japin blerësve, në momentin e shitjes së pajisjeve të reja elektrike dhe elektronike, informacion mbi kostot që lidhen me grumbullimin, trajtimin, rikuperimin dhe asgjësimin mjedisor të sigurt të MPEE-ve, në përputhje me legjislacionin në fuqi.

Neni 14
Informacion për trajtuesit

1. Prodhuesit sigurojnë që, brenda një viti nga hedhja në treg e çdo pajisjeje të re, të vihet në dispozicion pa pagesë për qendrat e përgatitjes për ripërdorim dhe impiantet e trajtimit dhe riciklimit informacioni i nevojshëm për:
a. përgatitjen për ripërdorim;
b. trajtimin e duhur mjedisor të MPEE-ve;
c. identifikimin e përbërësve dhe materialeve;
ç)        vendndodhjen e substancave dhe përzierjeve të rrezikshme.
2. Ky informacion vihet në dispozicion në formë manualesh ose në mënyrë elektronike (p.sh. platforma online, databaza teknike).
3. Pajisjet elektrike dhe elektronike shënohen në mënyrë që të identifikohet qartë data e vendosjes në treg, në përputhje me standardet e harmonizuara të Bashkimit Evropian.

Neni 15
Regjistrimi, raportimi dhe monitorimi

1.  Prodhuesit ose palët e treta matin dhe regjistrojnë peshën e PEE-ve dhe MPEE-ve, të pjesëve përbërëse, materialeve ose substancave të tyre kur futen dhe kur dalin nga vendet ose impiantet e trajtimit, rikuperimit dhe/ose riciklimit, dhe raportojnë të dhëna mbi sistemet e grumbullimit dhe sasitë e mbledhura në territorin e tyre. Regjistrimi dhe raportimi i të dhënave kryhen në përputhje me legjislacionin në fuqi për përgjegjësinë e zgjeruar të prodhuesit.
2.  Subjektet raportojnë pranë Agjencisë Kombëtare të Mjedisit (AKM), sipas afateve, kërkesave dhe formateve të përcaktuara në legjislacionin në fuqi për përgjegjësinë e zgjeruar të prodhuesit, për peshën totale të hyrjeve dhe daljeve dhe për përqindjet e realizuara, bazuar në të dhëna të verifikuara.
3.  Njësitë e qeverisjes vendore regjistrojnë të dhëna mbi sistemet e grumbullimit dhe sasitë e MPEE-ve të mbledhura në territorin e tyre dhe raportojnë brenda muajit prill pranë AKM-së.
4.  Drejtoria e Përgjithshme e Doganave raporton brenda muajit mars në AKM për importet dhe eksportet e PEE-ve dhe eksportet e MPEE-ve për vitin paraardhës, sipas legjislacionit në fuqi dhe udhëzimeve për përcaktimin e kodeve tarifore.
5.  AKM përpunon dhe administron të dhënat e raportuara, monitoron arritjen e objektivave të përcaktuara në nenet 11 dhe 12, regjistron informacionin në regjistrat përkatës dhe mban të dhënat vjetore për çdo prodhues mbi sasitë dhe kategoritë e PEE-ve të hedhura në treg, të grumbulluara, të përgatitura për ripërdorim, të ricikluara, të rikuperuara dhe të eksportuara. AKM siguron kontrollin e cilësisë, plotësinë, konsistencën dhe ruajtjen e të dhënave për qëllime monitorimi, kontrolli dhe raportimi kombëtar dhe ndërkombëtar.
6.  AKM përgatit një raport të kontrollit të cilësisë së të dhënave të raportuara, i cili përfshin vlerësimin e plotësisë, konsistencës, besueshmërisë dhe metodologjisë së përdorur për mbledhjen dhe përpunimin e tyre.
7.  Kur matja e PEE-ve dhe MPEE-ve në peshë nuk është e mundur ose nuk është praktike, prodhuesit, palët e treta dhe Drejtoria e Përgjithshme e Doganave raportojnë në bazë të numrit të pajisjeve.
8.  AKM përgatit raportin kombëtar për menaxhimin e MPEE-ve dhe ia paraqet ministrisë përgjegjëse për mjedisin për qëllime raportimi kombëtar dhe ndërkombëtar.
9.  Regjistrimi dhe raportimi i të dhënave sipas këtij neni kryhen pranë Agjencisë Kombëtare të Mjedisit, nëpërmjet Sistemit të Integruar Mjedisor (SIM). 
10. Kërkesat për regjistrimin e prodhuesve, formatet e raportimit, frekuenca e raportimit dhe kërkesat për informacion që lidhen me regjistrimin dhe raportimin e prodhuesve zbatohen në përputhje me legjislacionin në fuqi për përgjegjësinë e zgjeruar të prodhuesit.

KREU VI

FINANCIMI DHE KOSTOT E MENAXHIMIT TË MPEE-ve

Neni 16

Financimi i menaxhimit të MPEE-ve

1. Prodhuesit sigurojnë financimin e grumbullimit, transportit, trajtimit, riciklimit dhe rikuperimit të mbetjeve të pajisjeve elektrike dhe elektronike, në përputhje me parimin e përgjegjësisë së zgjeruar të prodhuesit. 
2. Prodhuesit sipas rastit mund të financojnë kostot që rrjedhin nga grumbullimi i MPEE-ve nga familjet në pikat e grumbullimit.
3. Prodhuesit përmbushin detyrimet e tyre financiare dhe organizative në përputhje me legjislacionin në fuqi për përgjegjësinë e zgjeruar të prodhuesit.
4. Prodhuesit sigurojnë që kostot e menaxhimit të mbetjeve të pajisjeve elektrike dhe elektronike të jenë të mbuluara në mënyrë të plotë, të qëndrueshme dhe të mjaftueshme për të përmbushur detyrimet ligjore. 
5. Për mbetjet historike, të cilat rrjedhin nga produktet e vendosura në treg përpara datave të përcaktuara (p.sh., 13 gusht 2005 për EEE jo-fotovoltaik), financimi kryhet përmes skemave kolektive të prodhuesve ku çdo prodhues kontribuon proporcionalisht, në bazë të pjesës së tij në treg për secilin lloj pajisjeje. Prodhuesit mund të informojnë gjithashtu përdoruesit, për kostot e menaxhimit të PEE-ve.
6. Prodhuesit mund të informojnë përdoruesit për kostot e menaxhimit të mbetjeve të pajisjeve elektrike dhe elektronike, në përputhje me legjislacionin në fuqi. 
7. Prodhuesit sigurojnë, në momentin e vendosjes së pajisjeve elektrike dhe elektronike në treg, një garanci financiare për financimin e menaxhimit të MPEE-ve që rrjedhin prej tyre, në përputhje me legjislacionin në fuqi për përgjegjësinë e zgjeruar të prodhuesit.
8. Parashikohen mekanizma ose procedura për rimbursimin e kontributeve financiare, në rastet kur pajisjet elektrike dhe elektronike transferohen për t’u vendosur në treg jashtë territorit të Republikës së Shqipërisë, në përputhje me rregullat e zbatueshme.

Neni 17
Kostot e menaxhimit për përdoruesit joshtëpiakë

1. Prodhuesit sigurojnë financimin e kostove të grumbullimit, trajtimit, rikuperimit dhe asgjësimit mjedisor të sigurt të MPEE-ve që rrjedhin nga përdoruesit joshtëpiakë, në përputhje me kërkesat e këtij vendimi. 
2. Për mbetjet historike, prodhuesit që sjellin në treg produkte PEE që zëvendësojnë ose përmbushin të njëjtat funksione si produktet e mëparshme mbulojnë kostot e menaxhimit individualisht ose së bashku me përdoruesit joshtëpiakë, ose mund të negociojnë me ta mënyrën e financimit, sipas marrëveshjes së arritur. 
3. Përdoruesit joshtëpiakë mbulojnë kostot e mbetjeve historike që nuk përfshihen në marrëveshjen e arritur me prodhuesin. 
4. Çdo marrëveshje tjetër që negocion prodhuesi dhe përdoruesit joshtëpiakë për financimin e MPEE-ve mund të përdoret, për sa kohë nuk cenon detyrimin e prodhuesit për të mbuluar kostot minimale sipas këtij vendimi.

[bookmark: KREU_XI]
SEKSIONI II

KUFIZIMI I PËRDORIMIT TË SUBSTANCAVE TË RREZIKSHME NË PAJISJET ELEKTRIKE DHE ELEKTRONIKE (RoHS)

KREU VII

KËRKESAT DHE STANDARDET PËR KUFIZIMIN E SUBSTANCAVE TË RREZIKSHME NË PEE

Neni 18
Kufizimi i substancave të rrezikshme në PEE

1. Pajisjet elektrike dhe elektronike të vendosura në treg nuk duhet të përmbajnë substancat e rrezikshme të përcaktuara në Aneksin IX të këtij vendimi, në përqendrime mbi vlerat maksimale të lejuara në materialin homogjen.
2. Kërkesat e pikës 1 zbatohen gjithashtu për kabllot dhe pjesët këmbimi të destinuara për riparimin, ripërdorimin, përditësimin e funksionaliteteve ose rritjen e kapacitetit të pajisjeve elektrike dhe elektronike.
3. Kufizimet e përcaktuara në pikën 1 të këtij neni zbatohen për pajisjet mjekësore, përfshirë pajisjet mjekësore diagnostikuese in vitro, dhe për instrumentet e monitorimit dhe kontrollit, përfshirë instrumentet industriale të monitorimit dhe kontrollit, përveç rasteve të përjashtuara të parashikuara në Aneksin XI.
4. Kufizimet e përcaktuara në pikën 1 nuk zbatohen për kabllot dhe pjesët e këmbimit të destinuara për riparimin, ripërdorimin, përditësimin e funksionaliteteve ose rritjen e kapacitetit të PEE-ve të vendosura në treg përpara datave të përcaktuara në Aneksin XI.
5. Kufizimet e përcaktuara në pikën 1 nuk zbatohen për përdorimet e përjashtuara të parashikuara në Aneksin X dhe Aneksin XI.

Neni 19
Përjashtimet

1. Përdorimi i substancave të kufizuara të përcaktuara në Aneksin IX të këtij vendimi lejohet vetëm në rastet kur përfshihet në përjashtimet specifike të përcaktuara në Aneksin X dhe Aneksin XI të këtij vendimi. 
2. Përjashtimet jepen vetëm kur:
a) eliminimi ose zëvendësimi i substancës është teknikisht ose shkencërisht i pamundur;
b) besueshmëria e zëvendësuesve nuk është e garantuar;
c) ndikimet negative të zëvendësimit në mjedis, shëndet ose siguri tejkalojnë përfitimet e tij. 
3. Përjashtimet kanë afat të kufizuar vlefshmërie dhe rishikohen periodikisht në përputhje me zhvillimet shkencore dhe teknike. 
4. Përjashtimet mund të rinovohen kur kushtet e zbatueshme vazhdojnë të përmbushen.
5. Operatorët ekonomikë që mbështeten në një përjashtim duhet të jenë në gjendje të provojnë përputhshmërinë me kushtet e përjashtimit dhe të mbajnë dokumentacionin teknik përkatës.

Neni 20
Kërkesat për projektimin dhe prodhimin e PEE-ve në lidhje me substancat e rrezikshme

1. Prodhuesit projektojnë dhe prodhojnë pajisjet elektrike dhe elektronike në mënyrë që të sigurohet përputhshmëria me kufizimet për përdorimin e substancave të rrezikshme të përcaktuara në këtë vendim.
2. Prodhuesit marrin masa për të minimizuar përdorimin e substancave të rrezikshme në materialet dhe komponentët e pajisjeve elektrike dhe elektronike, në përputhje me Aneksin IX dhe përjashtimet e parashikuara në Aneksin X dhe XI
3. Për projektimin dhe prodhimin e pajisjeve elektrike dhe elektronike zbatohen standardet e harmonizuara të Bashkimit Evropian dhe standardet kombëtare të miratuara në përputhje me to.

Neni 21
Detyrimet e prodhuesve
1. Prodhuesit sigurojnë që pajisjet elektrike dhe elektronike të projektuara dhe prodhuara prej tyre janë në përputhje me kërkesat e këtij vendimi, veçanërisht me kufizimet për përdorimin e substancave të rrezikshme. 
2. Përpara vendosjes në treg, prodhuesit hartojnë dokumentacionin teknik, kryejnë procedurën e vlerësimit të konformitetit dhe hartojnë deklaratën e konformitetit, si dhe vendosin markimin CE, në përputhje me kërkesat e këtij vendimi dhe legjislacionit për tregtimin dhe mbikëqyrjen e tregut të produkteve joushqimore. 
3. Prodhuesit sigurojnë që proceset e prodhimit në seri garantojnë ruajtjen e përputhshmërisë së pajisjeve me kërkesat e këtij vendimi, duke marrë në konsideratë çdo ndryshim në projektim, karakteristikat e produktit ose standardet teknike të zbatueshme. 
4. Prodhuesit ruajnë dokumentacionin teknik dhe deklaratën e konformitetit për një periudhë prej të paktën 10 (dhjetë) vjetësh nga data e vendosjes në treg të pajisjes. 
5. Prodhuesit sigurojnë që pajisjet elektrike dhe elektronike mbajnë numrin e tipit, serisë ose një element tjetër identifikues që mundëson gjurmueshmërinë e tyre.
6. Prodhuesit duhet të vendosin mbi pajisje ose, kur kjo nuk është e mundur, mbi paketim ose dokumentacionin shoqërues emrin, markën tregtare të regjistruar dhe adresën e kontaktit. 
7. Kur prodhuesi ka arsye të besojë ose konstaton se një pajisje elektrike dhe elektronike e vendosur në treg nuk është në përputhje me kërkesat e këtij vendimi, ai merr menjëherë masat korrigjuese të nevojshme për ta sjellë atë në përputhje, për ta tërhequr ose rikthyer nga tregu, sipas rastit, dhe njofton autoritetet kompetente kur mospërputhshmëria paraqet rrezik ose kërkohet nga legjislacioni në fuqi. 
8. Me kërkesë të autoriteteve kompetente, prodhuesit vënë në dispozicion dokumentacionin dhe informacionin e nevojshëm për të provuar përputhshmërinë e pajisjeve dhe bashkëpunojnë me to për çdo masë të marrë për zbatimin e këtij vendimi.
9. Prodhuesit mbajnë regjistra për pajisjet elektrike dhe elektronike jokonforme dhe për rastet e tërheqjes ose rikthimit të produkteve dhe, sipas rastit, informojnë distributorët përkatës.
Neni 22
Detyrimet e importuesve
1. Importuesit vendosin në treg vetëm pajisje elektrike dhe elektronike që janë në përputhje me kërkesat e këtij vendimi dhe me legjislacionin në fuqi për menaxhimin e pajisjeve elektrike dhe elektronike. 
2. Përpara vendosjes në treg të pajisjeve elektrike dhe elektronike, importuesit sigurojnë që:
a) prodhuesi ka kryer procedurën e vlerësimit të konformitetit të pajisjes;
b) prodhuesi ka hartuar dhe mban dokumentacionin teknik përkatës;
c) pajisja mban shenjën CE në përputhje me kërkesat e zbatueshme;
ç) pajisja shoqërohet me deklaratën e konformitetit të BE-së dhe dokumentacionin e kërkuar;
d) janë përmbushur kërkesat për identifikimin dhe gjurmueshmërinë e pajisjes sipas këtij vendimi. 
3. Kur importuesi ka arsye të besojë ose konstaton se një pajisje elektrike dhe elektronike nuk është në përputhje me kërkesat e këtij vendimi, ai nuk e vendos pajisjen në treg derisa të jetë sjellë në përputhje dhe njofton menjëherë prodhuesin dhe autoritetin përgjegjës për mbikëqyrjen e tregut. 
4. Importuesit sigurojnë vendosjen e emrit të tyre, emrit tregtar të regjistruar ose markës tregtare të regjistruar, si dhe adresës së kontaktit në pajisje ose, kur kjo nuk është e mundur, në paketimin e saj ose në dokumentin shoqërues. 
5. Importuesit mbajnë regjistër të pajisjeve elektrike dhe elektronike jo në përputhje dhe të rasteve të tërheqjes ose rikthimit të tyre nga tregu dhe informojnë shpërndarësit përkatës për këto raste. 
6. Importuesit që konstatojnë ose kanë arsye të besojnë se pajisje elektrike dhe elektronike të vendosura në treg nuk janë në përputhje, marrin menjëherë masat korrigjuese të nevojshme për sjelljen në përputhje, tërheqjen nga tregu ose rikthimin e tyre, sipas rastit, dhe njoftojnë menjëherë autoritetin përgjegjës për mbikëqyrjen e tregut, duke dhënë informacion të plotë mbi mospërputhjen dhe masat e marra. 
7. Importuesit mbajnë, për një periudhë prej 10 (dhjetë) vitesh nga vendosja në treg e pajisjes, kopje të deklaratës së konformitetit të BE-së dhe sigurojnë që dokumentacioni teknik t’i vihet në dispozicion autoritetit përgjegjës për mbikëqyrjen e tregut, me kërkesë. 
8.  Me kërkesë të arsyetuar të autoritetit përgjegjës për mbikëqyrjen e tregut, importuesit i vënë në dispozicion të gjitha informacionet dhe dokumentacionin e nevojshëm për të provuar përputhshmërinë e pajisjeve me këtë vendim, në një gjuhë të kuptueshme për autoritetin dhe bashkëpunojnë me të për çdo masë të nevojshme për garantimin e përputhshmërisë së pajisjeve të vendosura në treg.

Neni 23
Detyrimet e distributorëve
1. Distributorët veprojnë me kujdesin e duhur gjatë bërjes së disponueshme në treg të pajisjeve elektrike dhe elektronike, me qëllim garantimin e përputhshmërisë së tyre me kërkesat e këtij vendimi. 
2. Përpara bërjes së disponueshme në treg të pajisjeve elektrike dhe elektronike, distributorët verifikojnë që:
a. pajisja mban shenjën CE;
b. pajisja shoqërohet me dokumentacionin dhe informacionin e kërkuar, në një gjuhë lehtësisht të kuptueshme për konsumatorët dhe përdoruesit fundorë në Republikën e Shqipërisë;
c. prodhuesi dhe importuesi kanë përmbushur kërkesat për identifikimin dhe gjurmueshmërinë e pajisjes sipas këtij vendimi. 
3. Kur distributori ka arsye të besojë ose konstaton se një pajisje elektrike dhe elektronike nuk është në përputhje me kërkesat e këtij vendimi, ai nuk e bën atë të disponueshme në treg derisa të jetë sjellë në përputhje dhe njofton menjëherë prodhuesin ose importuesin, si dhe autoritetin përgjegjës për mbikëqyrjen e tregut. 
4. Kur distributorët konstatojnë ose kanë arsye të besojnë se një pajisje elektrike dhe elektronike që kanë bërë të disponueshme në treg nuk është në përputhje me këtë vendim, ata sigurojnë marrjen e menjëhershme të masave korrigjuese të nevojshme për sjelljen në përputhje, tërheqjen nga tregu ose rikthimin e saj, sipas rastit, dhe njoftojnë menjëherë autoritetin përgjegjës për mbikëqyrjen e tregut, duke dhënë informacion të plotë mbi mospërputhjen dhe masat e marra. 
5. Me kërkesë të arsyetuar të autoritetit përgjegjës për mbikëqyrjen e tregut, distributorët i vënë në dispozicion të gjitha informacionet dhe dokumentacionin e nevojshëm për të provuar përputhshmërinë e pajisjes me këtë vendim dhe bashkëpunojnë me këtë autoritet për çdo masë të nevojshme për sigurimin e përputhshmërisë së pajisjeve të bëra të disponueshme në treg.

KREU VIII
PROCEDURAT E VLERËSIMIT TË KONFORMITETIT DHE MBIKËQYRJA E TREGUT

Neni 24
Vlerësimi i konformitetit
1. Përpara vendosjes në treg të pajisjeve elektrike dhe elektronike, prodhuesi siguron që ato të jenë projektuar dhe prodhuar në përputhje me kërkesat e këtij vendimi për kufizimin e substancave të rrezikshme.
2. Prodhuesi kryen procedurën e vlerësimit të konformitetit nëpërmjet kontrollit të brendshëm të prodhimit, në përputhje me legjislacionin në fuqi për tregtimin dhe mbikëqyrjen e tregut të produkteve joushqimore.
3. Kur pajisja elektrike dhe elektronike është në përputhje me kërkesat e këtij vendimi, prodhuesi harton dokumentacionin teknik dhe deklaratën e konformitetit dhe vendos markimin CE.
4. Në rast se një pajisje elektrike dhe elektronike i nënshtrohet edhe akteve të tjera ligjore që kërkojnë deklaratë konformiteti dhe markim CE, deklarata e konformitetit tregon përputhshmërinë me të gjitha aktet përkatëse.
Neni 25
Prezumimi i konformitetit
1. Në mungesë të provave që vërtetojnë të kundërtën, pajisjet elektrike dhe elektronike që mbajnë markimin CE prezumohen në përputhje me kërkesat e këtij vendimi.
2. Pajisjet elektrike dhe elektronike që janë në përputhje me standardet e harmonizuara të Bashkimit Evropian, referencat e të cilave janë publikuar në Fletoren Zyrtare të Bashkimit Evropian, prezumohen në përputhje me kërkesat e këtij vendimi që mbulohen nga këto standarde.
3. Në mungesë të standardeve të harmonizuara, mund të përdoren standarde kombëtare ose dokumente teknike të tjera që sigurojnë nivel të barasvlershëm përputhshmërie me kërkesat e këtij vendimi.
4. Referencat e standardeve të harmonizuara dhe përditësimet e tyre zbatohen në përputhje me legjislacionin e Bashkimit Evropian përkatës.
Neni 26
Dokumentacioni Teknik

1. Prodhuesi harton dokumentacionin teknik që demonstron përputhshmërinë e pajisjes elektrike dhe elektronike me kërkesat e këtij vendimi, përpara vendosjes së tyre në treg.
2. Dokumentacioni teknik përmban të paktën:
a. përshkrimin e përgjithshëm të pajisjes;
b. projektimin konceptual dhe dokumentacionin e prodhimit;
c. listën e komponentëve, materialeve dhe nënmontimeve;
ç. rezultatet e vlerësimit të përputhshmërisë me kufizimet e substancave të rrezikshme;
d. raportet e provave, analizave laboratorike ose dokumentacion tjetër teknik që provon përputhshmërinë;
dh. referencat e standardeve të harmonizuara të zbatuara.
3. Dokumentacioni teknik vihet në dispozicion të autoriteteve kompetente për mbikëqyrjen e tregut, me kërkesë të arsyetuar të tij.

Neni 27
Deklarata e konformitetit
1. Prodhuesi harton deklaratën e konformitetit përpara vendosjes së pajisjes elektrike dhe elektronike në treg.
2. Deklarata e konformitetit hartohet sipas formatit të përcaktuar në Aneksin XIII të këtij vendimi.
3. Deklarata e konformitetit përmban të paktën:
a. identifikimin unik të pajisjes;
b. emrin dhe adresën e prodhuesit;
c. deklarimin e përgjegjësisë së prodhuesit për përputhshmërinë e produktit;
ç. referencat e legjislacionit të zbatueshëm;
d. referencat e standardeve të harmonizuara të përdorura;
dh. datën e lëshimit dhe nënshkrimin e personit përgjegjës.
4. Deklarata e konformitetit përditësohet sa herë që ka ndryshime që ndikojnë në përputhshmërinë e produktit.

Neni 28
Markimi CE
1. Markimi CE vendoset në mënyrë të dukshme, të lexueshme dhe të pashlyeshme mbi pajisjen elektrike dhe elektronike. Kur kjo nuk është e mundur ose nuk justifikohet për shkak të natyrës së pajisjes, markimi CE vendoset në paketim dhe në dokumentacionin shoqërues. 
2. Markimi CE vendoset përpara vendosjes së pajisjes elektrike dhe elektronike në treg dhe tregon se prodhuesi merr përgjegjësinë për përputhshmërinë e saj me kërkesat e këtij vendimi dhe legjislacionin përkatës të harmonizimit. 
3. Ndalohet vendosja në treg e pajisjeve elektrike dhe elektronike që:
a) nuk mbajnë markimin CE, kur kërkohet sipas këtij vendimi;
b) mbajnë shenja ose markime që mund të krijojnë konfuzion ose të mashtrojnë përdoruesit lidhur me kuptimin, formën ose simbolin e markimit CE. 
4. Çdo markim tjetër mund të vendoset në pajisje, me kusht që të mos cenojë dukshmërinë, lexueshmërinë dhe kuptimin e markimit CE.

Neni 29
Ruajtja e dokumentacionit
1. Prodhuesi ruan dokumentacionin teknik dhe deklaratën e konformitetit për një periudhë prej të paktën 10 (dhjetë) vjetësh nga data e vendosjes së fundit të produktit në treg.
2. Importuesit mbajnë në dispozicion të autoriteteve kompetente një kopje të deklaratës së konformitetit dhe sigurojnë akses në dokumentacionin teknik për periudhën e përcaktuar në pikën 1 të këtij neni.
3. Përfaqësuesi i autorizuar, kur është emëruar, ruan dhe vë në dispozicion dokumentacionin sipas mandatit të lëshuar nga prodhuesi.
Neni 30
Mbikëqyrja e tregut
Mbikëqyrja e tregut e pajisjeve elektrike dhe elektronike të vendosura në treg kryhet në përputhje me ligjin nr. 10489, datë 15.12.2011, “Për tregtimin dhe mbikëqyrjen e tregut të produkteve joushqimore”, të ndryshuar.

Neni 31
Masa korrigjuese

Kur një pajisje elektrike dhe elektronike nuk është në përputhje me kërkesat e këtij vendimi, autoriteti kompetent merr masat e parashikuara në legjislacionin në fuqi për tregtimin dhe mbikëqyrjen e tregut të produkteve joushqimore.

KREU IX
KONTROLLI, BASHKËPUNIMI ADMINISTRATIV DHE ORGANET PËRGJEGJËSE

Neni 32
Stimuj për zbatimin e hierarkisë së mbetjeve

1. Autoritetet kompetente mund të përdorin instrumente ekonomike dhe masa të tjera për të nxitur zbatimin e hierarkisë së mbetjeve, duke përfshirë:
a) stimuj për ripërdorim dhe riciklim;
b) skema financiare dhe fiskale;
c) masa të tjera në përputhje me legjislacionin për mbetjet.

Neni 33
Inspektimi dhe monitorimi

1. Agjencia Kombëtare e Mjedisit monitoron zbatimin e këtij vendimi nëpërmjet administrimit, përpunimit dhe vlerësimit të të dhënave të raportuara sipas këtij vendimi, në përputhje me legjislacionin në fuqi për mbrojtjen e mjedisit.
2. Inspektimi i prodhuesve, organizatave të përgjegjësisë së prodhuesit, operatorëve të grumbullimit, transportit dhe trajtimit të MPEE-ve kryhet nga struktura përgjegjëse inspektuese në fushën e mjedisit, në përputhje me dispozitat e ligjit nr. 57/2025 “Për menaxhimin e integruar të mbetjeve” si dhe ligjit të posaçëm që rregullon inspektimin në Republikën e Shqipërisë.
3. Agjencia Kombëtare e Mjedisit bashkëpunon me strukturat përgjegjëse inspektuese, Drejtorinë e Përgjithshme të Doganave dhe njësitë e qeverisjes vendore për shkëmbimin e informacionit dhe verifikimin e të dhënave të nevojshme për zbatimin e këtij vendimi.
4. Inspektimet përfshijnë, sipas rastit, verifikimin e dokumentacionit të grumbullimit, transportit, trajtimit, rikuperimit dhe riciklimit të MPEE-ve, të të dhënave dhe raporteve të paraqitura sipas këtij vendimi, si dhe kontrollin e përputhshmërisë së operatorëve me kërkesat e këtij vendimi dhe legjislacionit në fuqi për inspektimin. 
5. Kur gjatë inspektimeve, kontrolleve, kampionimeve ose verifikimeve konstatohet mosrespektim i kërkesave të këtij vendimi, kostot e inspektimit, analizave, magazinimit dhe masave të tjera të nevojshme mbulohen nga subjekti përgjegjës, në përputhje me legjislacionin në fuqi.


Neni 34
Përfaqësues i autorizuar

1. Një prodhues i vendosur jashtë territorit të Republikës së Shqipërisë dhe që vendos pajisje elektrike dhe elektronike në tregun shqiptar mund të caktojë, me mandat me shkrim, një person fizik ose juridik të vendosur në Republikën e Shqipërisë si përfaqësues të autorizuar.
2. Një prodhues i vendosur në Republikën e Shqipërisë dhe që furnizon pajisje elektrike dhe elektronike në një juridiksion ku nuk është i vendosur, cakton një përfaqësues të autorizuar në atë juridiksion, kur kjo kërkohet nga legjislacioni në fuqi.
3. Prodhuesi mund të caktojë me mandat me shkrim një përfaqësues të autorizuar. Hartimi i dokumentacionit teknik dhe detyrimet e vlerësimit të konformitetit nuk mund t’i delegohen përfaqësuesit të autorizuar.
4. Përfaqësuesi i autorizuar kryen detyrat e përcaktuara në mandat dhe, minimalisht:
a) mban në dispozicion të autoritetit përgjegjës për mbikëqyrjen e tregut deklaratën e konformitetit të BE-së dhe dokumentacionin teknik për 10 (dhjetë) vjet nga vendosja në treg e pajisjes;
b) me kërkesë të arsyetuar të autoritetit kompetent, jep të gjitha informacionet dhe dokumentacionin e nevojshëm për provimin e përputhshmërisë së pajisjes;
c) bashkëpunon me autoritetin përgjegjës për çdo masë të nevojshme për garantimin e përputhshmërisë së pajisjeve të përfshira në mandat.


Neni 35
Shkëmbimi i informacionit dhe raportimi

1. Autoritetet kompetente kombëtare, njësitë e qeverisjes vendore dhe operatorët e trajtimit të MPEE-ve bashkëpunojnë dhe shkëmbejnë informacion në mënyrë të rregullt dhe sipas kërkesave ligjore për të lehtësuar kontrollin dhe mbikëqyrjen e grumbullimit, trajtimit dhe riciklimit të MPEE-ve, në përputhje me legjislacionin për mbrojtjen e të dhënave dhe aksesin në informacion. 
2. Informacioni i shkëmbyer përfshin të dhëna mbi sasinë e MPEE-ve të mbledhura, trajtuara, rikuperuara dhe asgjësuar, shënimet mbi produktet e hedhura në treg, raportet e inspektimeve dhe çdo të dhënë tjetër që mund të ndikojë në përmbushjen e detyrimeve sipas legjislacionit për përgjegjësinë e zgjeruar të prodhuesit.".
3. Strukturat përgjegjëse raportojnë periodikisht pranë ministrisë përgjegjëse për mjedisin mbi:
a) kontrollet e kryera;
b) masat administrative të marra;
c) rastet e moskonformitetit;
ç) rezultatet e monitorimit dhe të mbikëqyrjes së tregut.

Neni 36

Bashkëpunimi administrativ

Autoritetet kompetente bashkëpunojnë dhe shkëmbejnë informacion për zbatimin e këtij vendimi, duke përfshirë:
a. shkëmbimin elektronik të të dhënave;
b. akses në dokumente dhe rezultate inspektimesh;
c. bashkëpunim ndërkombëtar dhe me regjistrat e vendeve të tjera;
ç.	për çdo ndryshim të Anekseve IV, VII, VIII dhe IX që kërkon adaptim teknik ose shkencor, autoritetet kompetente zbatojnë masat për përditësimin e regjistrave dhe dokumentacionit teknik në Shqipëri;
d. para çdo ndryshimi, konsultohen prodhuesit, ricikluesit, operatorët e trajtimit, organizatat mjedisore, shoqatat e punëtorëve dhe konsumatorëve, dhe autoritetet sigurojnë që të gjitha palët e përfshira të informohen për ndryshimet dhe masat e zbatimit.
e. Për qëllime gjurmueshmërie, operatorët ekonomikë mbajnë në dispozicion për një periudhë prej 10 vjetësh informacionin lidhur me operatorët ekonomikë që u kanë furnizuar atyre pajisje elektrike dhe elektronike, si dhe operatorët ekonomikë të cilëve u kanë furnizuar pajisje të tilla.

KREU X
DISPOZITA PËRFUNDIMTARE

Neni 37
Përgjegjësitë e institucioneve
1. Ngarkohen për zbatimin e këtij vendimi ministria përgjegjëse për mjedisin, ministria përgjegjëse për ekonominë, Agjencia Kombëtare e Mjedisit, struktura përgjegjëse inspektuese në fushën e mjedisit, struktura përgjegjëse për mbikëqyrjen e tregut, Drejtoria e Përgjithshme e Doganave, njësitë e qeverisjes vendore dhe operatorët ekonomikë të përfshirë.
2. Struktura përgjegjëse për mbikëqyrjen e tregut merr masat për kontrollin e pajisjeve elektrike dhe elektronike në përputhje me legjislacionin për tregtimin dhe mbikëqyrjen e tregut të produkteve joushqimore.
Neni 38
Dispozita tranzitore
1. Për një periudhë tranzitore prej 3 (tre) vitesh nga hyrja në fuqi e këtij vendimi:
a) raportimi statistikor për pajisjet elektrike dhe elektronike dhe për mbetjet e tyre mund të kryhet edhe sipas sistemit të mëparshëm të kategorive;
b) njësitë e qeverisjes vendore mund të përdorin infrastrukturën ekzistuese të grumbullimit të mbetjeve për grumbullimin e MPEE-ve, duke siguruar njëkohësisht ngritjen graduale të pikave të dedikuara të grumbullimit në përputhje me nenin 7 të këtij vendimi.
2. Pas përfundimit të periudhës tranzitore të përcaktuar në pikën 1 të këtij neni, grumbullimi i MPEE-ve dhe raportimi statistikor kryhen në përputhje me kërkesat e këtij vendimi.
Neni 39
Shfuqizime
Me hyrjen në fuqi të këtij vendimi, Vendimi i Këshillit të Ministrave nr. 957, datë 19.12.2012 Për mbetjet nga pajisjet elektrike dhe elektronike”, shfuqizohet
Neni 40
Hyrja në fuqi
Ky vendim hyn në fuqi pas botimit në Fletoren Zyrtare.

ANEKSI I – Kategoritë e e pajisjeve elektrike dhe elektronike (PEE).


	Nr.
	Kategoria e PEE-ve

	1
	Pajisjet për shkëmbimin e temperaturës

	2
	Ekranet, monitorët dhe pajisjet që përmbajnë ekrane, që kanë një sipërfaqe më të madhe, për shembull 100 cm2.

	3
	Llambat

	4
	Pajisjet e mëdha (çdo dimension i jashtëm më shumë se 50 cm) duke përfshirë, por pa u kufizuar në:
Pajisje shtëpiake; pajisje IT dhe telekomunikacioni; pajisje për konsumatorin; ndriçues; pajisje që riprodhojnë zë ose imazhe, pajisje muzikore; mjete elektrike dhe elektronike; lodra, pajisje për kohën e lirë dhe sportive;
pajisje mjekësore; instrumente monitorimi dhe kontrolli; shpërndarës automatikë;
pajisje për gjenerimin e rrymave elektrike. Kjo kategori nuk përfshin pajisjet e përfshira në kategoritë 1 deri në 3.

	5
	Pajisje të vogla (pa dimension të jashtëm më shumë se 50 cm) duke përfshirë, por pa u kufizuar në:
Pajisje shtëpiake; pajisje për konsumatorin; ndriçues; pajisje që riprodhojnë zë ose imazhe, pajisje muzikore; mjete elektrike dhe elektronike;
lodra, pajisje për kohën e lirë dhe sportive; pajisje mjekësore; instrumente monitorimi dhe kontrolli; shpërndarës automatikë; pajisje për gjenerimin e rrymave elektrike. Kjo kategori nuk përfshin pajisjet e përfshira në kategoritë 1 deri në 3 dhe 6.

	6
	Pajisjet e vogla IT dhe telekomunikacioni, (me dimension të jashtëm jo më shumë se 50 cm)







ANEKSI II - Lista indikative e PEE-ve sipas kategorive të Aneksit I

	Kategoria
	Lista indikative e PEE-ve

	Pajisjet për shkëmbimin e temperaturës
	Frigoriferë, ngrirës, kondicionerë, pompa nxehtësie

	Ekranet, monitorët dhe pajisjet që përmbajnë ekrane
	Televizorë, monitorë kompjuteri, ekrane laptopësh

	Llambat
	Llambat fluorescente, LED, llambat me intensitet të lartë

	Pajisjet e mëdha
	Lavatrice, tharëse, pjatalarëse, furra

	Pajisjet e vogla
	Toster, makinë kafeje, tharëse flokësh

	Pajisjet e vogla IT dhe telekomunikacioni
	Telefona celularë, routera, printerë të vegjël





ANEKSI III - Kërkesat për grumbullim, ripërdorim dhe riciklim

	Proces
	Kërkesat teknike

	Grumbullimi
	Sigurohet grumbullim i veçantë i MPEE-ve sipas kategorive;
MPEE-të nuk duhet të përzihen me mbetje të tjera.
Pikat e grumbullimit duhet të jenë të aksesueshme dhe të sigurta.

	Ripërdorimi
	Pjesët që mund të ripërdoren duhet të ndahen në vendin e grumbullimit ose impiantin e trajtimit.
Prioritet i jepet përgatitjes për ripërdorim përpara riciklimit.

	Riciklimi
	Materialet e riciklueshme ndahen sipas kategorive (metal, plastikë, qelq);
Proceset kryhen sipas parametrave teknikë të përcaktuar në këtë vendim.

	Trajtimi selektiv
	Zbatohen teknikat më të mira të disponueshme;
Sigurohet izolimi i substancave të rrezikshme;
Minimizohen humbjet dhe ndikimet në mjedis



“Kërkesat e trajtimit të mbetjeve të pajisjeve elektrike dhe elektronike zbatohen në përputhje të plotë me kërkesat për trajtim selektiv të përcaktuara në Aneksin VI të kësaj VKM-je.
Trajtimi duhet të kryhet në mënyrë që të sigurojë:
(a) heqjen e të gjitha substancave, përzierjeve dhe komponentëve të rrezikshëm;
(b) përgatitjen për ripërdorim, riciklim dhe rikuperim në përputhje me hierarkinë e mbetjeve;
(c) shmangien e çdo ndikimi negativ në mjedis dhe shëndetin e njeriut;
(d) mos-pengimin e ripërdorimit dhe riciklimit të komponentëve ose pajisjeve.”


ANEKSI IV - Normat minimale të rikuperimit dhe ripërdorimit

1. Normat minimale të rikuperimit dhe përgatitjes për ripërdorim dhe riciklim për mbetjet e pajisjeve elektrike dhe elektronike (MPEE) janë si më poshtë:

	Nr.
	Kategoria
	Rikuperimi minimal
	Përgatitje për ripërdorim dhe riciklim

	1
	Pajisjet për shkëmbimin e temperaturës
	85%
	80%

	2
	Ekranet, monitorët dhe pajisjet me ekrane (>100 cm²)
	80%
	70%

	3
	Llambat
	—
	80% (riciklim)

	4
	Pajisjet e mëdha (dimension >50 cm)
	85%
	80%

	5
	Pajisjet e vogla (≤50 cm)
	75%
	55%

	6
	Pajisjet e vogla IT dhe telekomunikacioni (≤50 cm)
	75%
	55%



2. Zbatimi
Normat minimale të rikuperimit dhe të përgatitjes për ripërdorim dhe riciklim të përcaktuara në këtë aneks zbatohen nga hyrja në fuqi e këtij vendimi. Arritja progresive e këtyre objektivave mbështetet përmes masave zbatuese dhe afateve të përcaktuara në planin kombëtar të zbatimit për MPEE-të, duke përfshirë ngritjen graduale të infrastrukturës së grumbullimit, ndarjes dhe trajtimit, si dhe zbatimin e skemave të përgjegjësisë së zgjeruar të prodhuesit..

3. Metodologjia e llogaritjes
Llogaritja e përqindjeve bazohet në peshën e MPEE-ve që hyjnë në procesin e trajtimit dhe në peshën e materialeve dhe komponentëve që dalin nga procesi i rikuperimit, përgatitjes për ripërdorim dhe riciklimit.

4. Detyrimet

Këto objektiva duhet të arrihen nga operatorët ekonomikë dhe skemat e përgjegjësisë së zgjeruar të prodhuesit, në përputhje me kërkesat e kësaj VKM-je.

5. Monitorimi

Autoritetet kompetente sigurojnë monitorimin dhe verifikimin e arritjes së këtyre objektivave, si dhe raportimin e tyre në përputhje me kërkesat ligjore në fuqi.

ANEKSI V - Kërkesat minimale pë transportin PEE-ve të përdorura

11. Dallimi ndërmjet PEE dhe MPEE

Transporti i PEE të përdorura duhet të mbështetet nga dokumentacioni i mëposhtëm:
· faturë dhe/ose kontratë që vërteton transferimin e pronësisë dhe që pajisja është për ripërdorim;
· prova të testimit dhe funksionalitetit të pajisjes;
· deklaratë nga personi përgjegjës për transportin që ngarkesa nuk përbën mbetje;
· masa të përshtatshme mbrojtëse gjatë transportit.

2. Përjashtime

Kërkesat nuk zbatohen në rastet e transportit B2B kur:
· pajisja dërgohet për riparim në kuadër të garancisë;
· pajisja dërgohet për rinovim ose riparim sipas kontratës;
· pajisja dërgohet për analiza teknike të specializuara.

3. Testimi dhe regjistrimi
· Pajisjet testohen për funksionalitet dhe rrezik mjedisor.
· Rezultatet regjistrohen.
· Informacioni përfshin: identifikimin, vitin e prodhimit, rezultatet dhe subjektin përgjegjës.

4. Dokumentacioni shoqërues
· Dokument transporti (p.sh. CMR);
· Deklaratë përgjegjësie për transportin.

5. Mungesa e dokumentacionit
Në mungesë të dokumentacionit, ngarkesa konsiderohet:
· si MPEE;
· si transport i paligjshëm, në përputhje me legjislacionin për mbetjet.




ANEKSI VI - Trajtimi selektiv i materialeve dhe komponentëve

1. Heqja e substancave të rrezikshme
Duhet të hiqen dhe trajtohen:
· PCB/PCT në kondensatorë
· komponentë me merkur
· bateri
· qarqe të printuara
· tonerë
· plastikë me retardantë bromuar
· asbest
· CRT
· gazra ftohës (CFC, HCFC, HFC, HC)
· llamba me shkarkim gazi
· LCD > 100 cm²
· kabllo elektrike
· komponentë radioaktivë
· kondensatorë elektrolitikë me ndikim mjedisor
2. Trajtimi i komponentëve specifikë
· CRT: heqje e shtresës fluorescente
· Pajisjet me gazra: ekstraktim dhe trajtim i sigurt
· Llambat: heqje dhe trajtim i merkurit
3. Parime
· mbrojtje e mjedisit
· nxitje e ripërdorimit dhe riciklimit
· përputhje me hierarkinë e mbetjeve
Substancat, përzierjet dhe komponentët e listuar më sipër hiqen dhe trajtohen në përputhje me legjislacionin në fuqi për menaxhimin e mbetjeve.


ANEKSI VII - Kërkesat teknike për trajtimin e MPEE-ve

6. Vendet për depozitimin e MPEE përpara trajtimit

Vend-depozitimet (përfshirë depozitimin e përkohshëm) të MPEE-së përpara trajtimit duhet të përmbushin kërkesat e mëposhtme:

· sipërfaqe të papërshkueshme për zonat përkatëse, me pajisje për mbledhjen e rrjedhjeve dhe, kur është e nevojshme, me dekantues dhe pajisje për pastrim dhe degreazhim;

· mbulim të përshtatshëm për zonat përkatëse për mbrojtje nga kushtet atmosferike.

7. Vendet për trajtimin e MPEE

Impiantet për trajtimin e MPEE-së duhet të përmbushin minimalisht këto kërkesa:

· peshore për matjen e sasisë së mbetjeve të trajtuara;

· sipërfaqe të papërshkueshme dhe mbulim të papërshkueshëm nga uji për zonat përkatëse, me pajisje për mbledhjen e rrjedhjeve dhe, kur është e nevojshme, me dekantues dhe pajisje për pastrim dhe degreazhim;

· ambiente dhe kushte të përshtatshme për ruajtjen e pjesëve të çmontuara të pajisjeve për ripërdorim;

· kontejnerë të përshtatshëm për ruajtjen e baterive, kondensatorëve që përmbajnë PCB/PCT dhe mbetjeve të tjera të rrezikshme, përfshirë mbetjet radioaktive;

·  pajisje për trajtimin e ujërave, në përputhje me kërkesat e legjislacionit për mbrojtjen e shëndetit dhe të mjedisit.

8. Parime të përgjithshme

Kërkesat e përcaktuara në këtë aneks zbatohen në përputhje me legjislacionin në fuqi për menaxhimin e mbetjeve dhe pa cenuar kërkesat e legjislacionit përkatës për landfill-et dhe mbrojtjen e mjedisit.




ANEKSI VIII - Simboli për grumbullim të veçantë të PEE-ve

Simboli i koshit të mbeturinave të kryqëzuar tregon se pajisjet elektrike dhe elektronike nuk duhet të hidhen si mbetje të zakonshme.
Simboli vendoset në:
· produkt;
· ambalazh;
· udhëzues përdorimi dhe dokumentacion shoqërues.
Simboli duhet të jetë:
· i dukshëm;
· i lexueshëm;
· i qëndrueshëm dhe i pandryshueshëm gjatë ciklit të jetës së produktit.

ANEKSI IX

Substancat e kufizuara dhe vlerat maksimale të përqendrimit të lejuara sipas peshës në materiale homogjene

Në pajisjet elektrike dhe elektronike që vendosen në treg nuk lejohet prania e substancave të mëposhtme mbi vlerat maksimale të përqendrimit sipas peshës në materiale homogjene:

	Substanca
	Përqendrimi maksimal i lejuar

	Plumbi (Pb)
	0,1 %

	Merkuri (Hg)
	0,1 %

	Kadmiumi (Cd)
	0,01 %

	Kromi gjashtëvalent (Cr VI)
	0,1 %

	Bifenilet e polibrominuara (PBB)
	0,1 %

	Eteret difenil të polibrominuara (PBDE)
	0,1 %

	Bis(2-etilheksil) ftalati (DEHP)
	0,1 %

	Butil benzil ftalati (BBP)
	0,1 %

	Dibutil ftalati (DBP)
	0,1 %

	Diizobutil ftalati (DIBP)
	0,1 %



Kufizimet për substancat DEHP, BBP, DBP dhe DIBP zbatohen edhe për pajisjet mjekësore, përfshirë pajisjet mjekësore diagnostikuese in vitro, si dhe për instrumentet e monitorimit dhe kontrollit, përfshirë instrumentet industriale të monitorimit dhe kontrollit.
Kufizimet e parashikuara për DEHP, BBP, DBP dhe DIBP nuk zbatohen për kabllot ose pjesët rezervë të përdorura për riparimin, ripërdorimin, përditësimin e funksioneve ose rritjen e kapacitetit të pajisjeve elektrike dhe elektronike që janë vendosur në treg përpara hyrjes në fuqi të këtij vendimi, si dhe për pajisjet mjekësore, përfshirë pajisjet diagnostikuese in vitro, dhe instrumentet e monitorimit dhe kontrollit të vendosura në treg përpara hyrjes në fuqi të këtyre kërkesave.
Kufizimet për DEHP, BBP dhe DBP nuk zbatohen për lodrat që i nënshtrohen kufizimeve të veçanta për këto substanca sipas legjislacionit në fuqi për sigurinë kimike dhe produkteve për konsumatorët.


ANEKS X: Përjashtimet nga kufizimi i substancave të rrezikshme janë ato të përcaktuara në Aneksin III të Direktivës 2011/65/BE të Parlamentit Evropian dhe të Këshillit, datë 8 qershor 2011, siç është ndryshuar, për aq sa janë në fuqi në datën e hyrjes në fuqi të këtij vendimi dhe përditësohen sipas ndryshimeve të mëvonshme të reflektuara në legjislacionin kombëtar.

	Nr.
	Përdorimi i përjashtuar
	Fusha e zbatimit
	Afati i vlefshmërisë

	1
	Merkuri në llambat e projektuara për të emetuar kryesisht dritë në spektrin ultravjollcë
	Deri në 5 mg për llambë
	Deri më 24 shkurt 2027

	2
	Merkuri në llambat me shkarkim për qëllime të posaçme
	Deri në 15 mg për llambë
	Deri më 24 shkurt 2025

	3
	Merkuri në llambat emergjente
	Deri në 15 mg për llambë
	Deri më 24 shkurt 2027

	4
	Merkuri në llambat me avull natriumi me presion të lartë për ndriçim të përgjithshëm sipas kufijve të përcaktuar në Direktivë
	Sipas parametrave teknikë përkatës
	Deri më 24 shkurt 2027

	5
	Merkuri në llambat me halogjen metalik (Metal Halide Lamps)
	Për përdorimet e autorizuara
	Deri më 24 shkurt 2027

	6
	Merkuri në llambat që emetojnë dritë në spektrin ultravjollcë
	Për përdorime të specializuara
	Deri më 24 shkurt 2027

	7
	Kromi gjashtëvalent si agjent antikorroziv në pompat me absorbim të gazit për ngrohje dhe ujë të ngrohtë
	Deri në 0,7 % ndaj peshës
	Deri më 31 dhjetor 2026

	8
	Kadmiumi në quantum dots gjysmëpërçues për aplikime në ekrane (display lighting)
	≤ 0,2 μg Cd/mm²
	Deri më 21 nëntor 2025

	9
	Kadmiumi në quantum dots të depozituara mbi çipa LED për ekran dhe projeksion
	≤ 5 μg Cd/mm² dhe maksimumi 1 mg për pajisje
	Deri më 31 dhjetor 2027

	10
	Kadmiumi dhe plumbi në profile plastike të prodhuara nga PVC i ricikluar
	Sipas kufijve të përcaktuar në Direktivë
	Deri më 28 maj 2028



Përjashtimet e përcaktuara në këtë aneks korrespondojnë me përjashtimet e përcaktuara në Aneksin III dhe Aneksin IV të Direktivës 2011/65/BE, të ndryshuar.

Përjashtimet e parashikuara në këtë aneks zbatohen vetëm brenda afateve të vlefshmërisë së tyre. Pas përfundimit të afatit përkatës, ato pushojnë së prodhuari efekte juridike, përveç rasteve kur zgjaten ose ndryshohen me aktet përkatëse të Bashkimit Evropian dhe pasqyrohen në legjislacionin kombëtar.



ANEKSI XI
Përjashtime nga kufizimet e substancave të rrezikshme për pajisjet mjekësore dhe instrumentet e monitorimit dhe kontrollit


Pajisje që përdorin ose detektojnë rrezatim jonizues
1. Plumbi, kadmiumi dhe merkuri në detektorë për rrezatim jonizues. 
2. Plumbi në kushineta në tuba me rreze-X. 
3. Plumbi në pajisje për amplifikimin e rrezatimit elektromagnetik: mikro-channel plate dhe capillary plate. 
4. Plumbi në xham frit të tubave me rreze-X dhe intensifikuesve të imazhit dhe plumbi në xham frit lidhës për montimin e lazerëve me gaz dhe për tuba vakum që shndërrojnë rrezatimin elektromagnetik në elektrone. 
5. Plumbi në mbrojtje ndaj rrezatimit jonizues. 
6. Plumbi në objekte testuese për rreze-X. 
7. Kristale difraksioni me plumb stearat. 
8. Burim izotopik kadmiumi radioaktiv për spektrometra portativë të fluorescencës me rreze-X. 

Sensorë, detektorë dhe elektroda
1a. Plumbi dhe kadmiumi në elektroda selektive jonike, përfshirë xhamin e elektrodave pH.
1b. Plumbi në anoda të sensorëve elektrokimikë të oksigjenit.
1c. Plumbi, kadmiumi dhe merkuri në detektorë infra të kuq.
1d. Merkuri në elektroda reference: klorur merkuri me përmbajtje të ulët klori, sulfat merkuri dhe oksid merkuri.

Të tjera
9. Kadmiumi në lazerë helium-kadmium. 
10. Plumbi dhe kadmiumi në llamba për spektroskopi të absorbimit atomik. 
11. Plumbi në lidhje si superpërcjellës dhe përçues termik në MRI. 
12. Plumbi dhe kadmiumi në lidhje metalike për qarqe superpërcjellëse në MRI, SQUID, NMR (rezonancë magnetike bërthamore) ose FTMS (spektrometri e masës me transformim Fourier). Skadon më 30 qershor 2021. 
13. Plumbi në kundërpesha. 
14. Plumbi në materiale piezoelektrike me kristal të vetëm për transduktorë ultrasonikë. 
15. Plumbi në saldime për lidhje me transduktorë ultrasonikë. 
16. Merkuri në ura matëse me kapacitet shumë të lartë dhe humbje, si dhe në çelësa dhe rele RF me frekuencë të lartë në instrumente monitorimi dhe kontrolli, jo më shumë se 20 mg për çelës ose rele. 
17. Plumbi në saldime në defibrilatorë portativë emergjentë. 
18. Plumbi në saldime të moduleve të imazherisë infra të kuqe me performancë të lartë për zbulim në intervalin 8–14 μm. 
19. Plumbi në ekranet Liquid Crystal on Silicon (LCoS). 
20. Kadmiumi në filtra matës për rreze-X. 
21. Kadmiumi në veshje fosforeshente në intensifikues imazhi për rreze-X, deri më 31 dhjetor 2019 dhe në pjesë këmbimi për sistemet X-ray të vendosura në treg para 1 janarit 2020. 
22. Plumbi acetat marker për përdorim në korniza stereotaktike të kokës për CT dhe MRI dhe në sistemet e pozicionimit për terapi me rreze gama dhe pajisje për terapi me grimca. Skadon më 30 qershor 2021. 
23. Plumbi si element aliazh për kushineta dhe sipërfaqe konsumimi në pajisje mjekësore të ekspozuara ndaj rrezatimit jonizues. Skadon më 30 qershor 2021. 
24. Plumbi për lidhje vakum midis aluminit dhe çelikut në intensifikues imazhi me rreze-X. Skadon më 31 dhjetor 2019. 
25. Plumbi në veshje sipërfaqësore të sistemeve të konektorëve pin që kërkojnë konektorë jomagnetikë të përdorur në mënyrë të qëndrueshme në temperatura nën –20°C në kushte normale pune dhe ruajtjeje. Skadon më 30 qershor 2021. 
26. Plumbi në:
(a) saldime në qarqe të shtypura;
(b) veshje terminale të komponentëve elektronikë dhe qarqeve të shtypura;
(c) saldime për lidhje telash dhe kabllosh;
(d) saldime për lidhje transduktorësh dhe sensorësh.
Plumbi në saldime për lidhje elektrike të sensorëve të temperaturës në pajisje të dizajnuara për përdorim periodik në temperatura nën –150°C. Skadon më 30 qershor 2021. 
27. Plumbi në:
— saldime,
— veshje terminale të komponentëve elektronikë dhe qarqeve të shtypura,
— lidhje të telave elektrikë, mbrojtjeve dhe konektorëve të mbyllur,
të përdorura në:
(a) fusha magnetike brenda një rrezeje 1 m nga isocentri i MRI;
(b) fusha magnetike brenda 1 m nga magnetët e ciklotronit dhe kontrollit të rrezeve për terapi me grimca;
(c) bobina MRI jo të integruara të deklaruara para 23 shtator 2022;
(d) pajisje MRI me bobina të integruara të deklaruara para 30 qershor 2024.
Skadon më 30 qershor 2027. 
28. Plumbi në saldime për montimin e detektorëve CdTe dhe CdZnTe në qarqe elektronike. Skadon më 31 dhjetor 2017. 
29. Plumbi në lidhje si superpërcjellës ose përçues termik në kokat e ftohjes kriogjenike dhe pajisje të tjera kriogjenike. Skadon më 30 qershor 2021. 
30. Kromi gjashtëvalent në pajisje për krijimin e fotokatodave në intensifikues X-ray deri më 31 dhjetor 2019 dhe në pjesë këmbimi për sistemet e vendosura në treg para 1 janarit 2020. 

31. a. Plumbi, kadmiumi, kromi gjashtëvalent dhe PBDE në pjesë këmbimi të rikuperuara dhe të përdorura për riparim ose rifabrikim të pajisjeve mjekësore, përfshirë pajisjet diagnostikuese in vitro dhe mikroskopët elektronikë, në sisteme të mbyllura biznes-me-biznes, të gjurmueshme dhe të dokumentuara.
Skadon më:
(a) 21 korrik 2021 – pajisje mjekësore (jo IVD)
(b) 21 korrik 2023 – pajisje IVD
(c) 21 korrik 2024 – mikroskopë elektronikë

32. Plumbi në saldime në PCB të detektorëve PET të integruar në MRI. Skadon më 31 dhjetor 2019. 
33. Plumbi në PCB të pajisjeve mjekësore mobile (klasa IIa dhe IIb). Skadon: 30 qershor 2016 / 31 dhjetor 2020. 
34. Plumbi si aktivues në pluhur fluoreshent për llamba photopheresis (BSP fosfore). Skadon më 22 korrik 2021. 
35. Merkuri në llamba CCFL për backlighting LCD në instrumente industriale të vendosura në treg para 22 korrik 2017. Skadon më 21 korrik 2024. 
36. Plumbi në konektorë jo C-press për instrumente industriale monitorimi dhe kontrolli. Skadon më 31 dhjetor 2020. (spare parts deri 1 janar 2021) 
37. Plumbi në elektroda platinizuar për matje përçueshmërie. Skadon më 31 dhjetor 2025. 
38. Plumbi në një ndërfaqe të die stacked me >500 lidhje për detektorë CT/X-ray. Skadon më 31 dhjetor 2019. 
39. Plumbi në mikro-channel plates sipas kushteve të performancës së lartë. Skadon: 21 korrik 2021 / 2023 / 2024. 
40. Plumbi në kondensatorë qeramikë për instrumente industriale. Skadon më 31 dhjetor 2020. 
41. Plumbi si stabilizues PVC në sensorë IVD. Skadon më 31 mars 2022.
41a. Plumbi si stabilizues PVC për kreatininë/BUN. Skadon më 31 dhjetor 2023. 
42. Merkuri në konektorë rrotullues për ultratinguj intravaskular. Skadon më 30 qershor 2026. 
43. Kadmiumi në Hersch cells për sensorë oksigjeni. Skadon më 15 korrik 2023. 
44. Kadmiumi në kamera rezistente ndaj rrezatimit. Skadon më 31 mars 2027. 
45. DEHP në elektroda për analizë point-of-care. Skadon më 21 korrik 2028. 
46. DEHP në komponentë MRI coils. Skadon më 1 janar 2024. 
47. DEHP/BBP/DBP/DIBP në pjesë këmbimi të ripërdorura. Skadon më 21 korrik 2028. 
48. Plumbi në BSCCO kabllo superpërcjellëse. Skadon më 30 qershor 2027. 
49. Merkuri në transduktorë presioni për kapilarë rheometra. Skadon më 31 dhjetor 2025.

Përjashtimet e përcaktuara në këtë aneks korrespondojnë me përjashtimet e përcaktuara në Direktivën 2011/65/BE, të ndryshuar.

Përjashtimet zbatohen vetëm brenda periudhave të vlefshmërisë së tyre. Çdo rinovim, ndryshim, zëvendësim ose skadim i një përjashtimi të miratuar nga Bashkimi Evropian pasqyrohet në legjislacionin kombëtar në përputhje me procedurat e zbatueshme.

